শিশুদের অশ্লীল ছবির ব্যবসা! পুলিশের হাতে মাস্টারমাইন্ড কাজি

ওয়েব ডেস্ক: সামাজিক মাধ্যমে শিশুদের অশ্লীল ছবি ও ভিডিও (Obscene Photo And Video) ডাউনলোড এবং পরে চড়া দামে বিভিন্নভাবে সেসব বিক্রি। দীর্ঘদিন ধরেই সোশ্যাল মিডিয়ায় (Social Media Fraud) ফেক আইডি খুলে তা থেকে চলত এই ধরনের সাইবার নাশকতা (Cyber Crime)। তবে পুলিশের নজরে আসতেই সব নাশকতার পর্দাফাঁস হল। গুরুতর সাইবার অপরাধের অভিযোগে এক যুবককে গ্রেফতার (Arrest) করল সুন্দরবন পুলিশ জেলার সাইবার ক্রাইম থানার পুলিশ। ধৃতের নাম সাকিরুল ইসলাম কাজি, বাড়ি ঢোলাহাট থানা এলাকায়।

পুলিশ সূত্রে জানা গিয়েছে, কয়েকদিন আগে কলকাতার রাজারহাট-সল্টলেকের সাইবার উইংয়ের হাতে একটি গুরুত্বপূর্ণ তথ্য আসে। সেই তথ্য ঘেঁটে পুলিশ দেখে, একাধিক ভুয়ো আইডি ব্যবহার করে বিভিন্ন সোশ্যাল মিডিয়া থেকে শিশুদের অশ্লীল ছবি ও ভিডিও ডাউনলোড করা হচ্ছিল। সেই ভিডিও ও ছবিগুলি পরবর্তীতে চড়া দামে অনলাইনে বিক্রি করা হত।

আরও পড়ুন: হাতে চ্যানেল, বের হচ্ছিল রক্ত! মহিলা চিকিৎসকের রহস্যমৃত্যু

এই তথ্যের ভিত্তিতে সাইবার উইং ও সুন্দরবন পুলিশ জেলার সাইবার ক্রাইম থানার যৌথ অভিযানে ঢোলাহাট থানা এলাকায় হানা দিয়ে সাকিরুল ইসলাম কাজিকে গ্রেফতার করা হয়। তাঁর কাছে উদ্ধার হয় একটি মোবাইল ফোন। তাতে প্রচুর অশ্লীল ছবি ও ভিডিও সেভ ছিল। পাশাপাশি ধৃতের কাছে অনেক টাকা লেনদেনের নথিও উদ্ধার হয়েছে বলে পুলিশ সূত্রে জানা গিয়েছে।

তদন্তে উঠে এসেছে, দেশে নিষিদ্ধ একাধিক ওয়েবসাইট থেকে ওই যুবক এইসব ছবি ও ভিডিও ডাউনলোড করত। এরপর ভিডিওর বিষয়বস্তু অনুযায়ী দাম ঠিক করে সেগুলি বিভিন্নভাবে অনলাইনে বিক্রি করত সে। ধৃতকে শনিবার কাকদ্বীপ মহকুমা আদালতে তোলা হলে বিচারক ধৃতকে সাত দিনের পুলিশ হেফাজতে পাঠানোর নির্দেশ দেন। এই চক্রে আরও আরও কেউ জড়িত আছে কী না, তা খতিয়ে দেখছে পুলিশ।